CELEX: 32012R0566
Language: hr
Date: 2012-06-18 00:00:00
Title: Uredba Vijeća (EU) br. 566/2012 od 18. lipnja 2012. o izmjeni Uredbe (EZ) br. 975/98 o apoenima i tehničkim specifikacijama eurokovanica namijenjenih optjecaju

10/Sv. 003
            
            
               HR
            
            
               Službeni list Europske unije
            
            
               329
            
         32012R0566
   
               L 169/8
            
            
               SLUŽBENI LIST EUROPSKE UNIJE
            
            
               18.06.2012.
            
         
      UREDBA VIJEĆA (EU) br. 566/2012
   od 18. lipnja 2012.
   o izmjeni Uredbe (EZ) br. 975/98 o apoenima i tehničkim specifikacijama eurokovanica namijenjenih optjecaju
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 128. stavak 2.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (1),
   uzimajući u obzir mišljenje Europske središnje banke (2),
   budući da:
   
               (1)
            
            
               Preporukom Komisije 2009/23/EZ od 19. prosinca 2008. o zajedničkim smjernicama za nacionalne strane i izdavanje eurokovanica namijenjenih optjecaju (3), koje su potvrđene zaključcima Vijeća od 10. veljače 2009., određena su zajednička načela za dizajne koji se upotrebljavaju na nacionalnim stranama optjecajnih eurokovanica i utvrđeni postupci kojima se države članice međusobno obavješćuju o nacrtima dizajna te postupci za odobravanje tih dizajna.
            
         
               (2)
            
            
               Kako su eurokovanice u optjecaju u cijelom europodručju, obilježja njihovih nacionalnih dizajna predmet su zajedničkog interesa. Kako bi se omogućio njihov nesmetan optjecaj te radi pravne sigurnosti i transparentnosti, primjereno je da pravila određena u Preporuci 2009/23/EZ o apoenima i tehničkim specifikacijama optjecajnih eurokovanica postanu pravno obvezujuća uključivanjem u Uredbu Vijeća (EZ) br. 975/98 (4).
            
         
               (3)
            
            
               Eurokovanice imaju zajedničku europsku stranu i posebnu nacionalnu stranu. Zajedničke europske strane eurokovanica imaju na sebi naziv jedinstvene valute i apoen kovanice. Na nacionalnoj se strani ne bi trebao ponavljati ni naziv jedinstvene valute niti apoen kovanice.
            
         
               (4)
            
            
               Jasnu oznaku imena države članice izdavateljice trebalo bi staviti na nacionalnu stranu kovanice kako bi se zainteresiranim korisnicima kovanica omogućilo lako utvrđivanje države članice izdavateljice.
            
         
               (5)
            
            
               Natpis na rubu eurokovanica trebalo bi smatrati dijelom nacionalne strane te stoga ne bi trebalo ponavljati oznaku apoena, osim u slučaju kovanica od 2 eura i to pod uvjetom da se upotrebljavaju samo brojka „2” ili izraz „euro” ili oboje pisano relevantnim pismom.
            
         
               (6)
            
            
               O dizajnu na nacionalnoj strani eurokovanica odlučuje svaka država članica čija je valuta euro te bi trebalo voditi računa o činjenici da su eurokovanice u optjecaju u cijelom europodručju, a ne samo u državi članici izdavateljici. Kako bi se osiguralo da su kovanice i s njihove nacionalne strane odmah prepoznatljive kao eurokovanice, dizajn bi trebao biti u potpunosti okružen s 12 zvijezda zastave Unije.
            
         
               (7)
            
            
               Kako bi se olakšalo prepoznavanje optjecajnih kovanica i osigurao odgovarajući kontinuitet u kovanju, državama bi članicama trebalo dopustiti promjene dizajna koji se upotrebljavaju za nacionalne strane redovitih optjecajnih kovanica samo jednom u 15 godina, osim ako se promijeni šef države naveden na kovanici. Međutim, to ne bi trebalo dovesti u pitanje promjene koje su potrebne kako bi se spriječilo krivotvorenje valute. O promjenama dizajna zajedničke europske strane optjecajnih kovanica trebalo bi odlučivati Vijeće, a prava bi glasa trebalo ograničiti na države članice čija je valuta euro.
            
         
               (8)
            
            
               Pojedinim bi državama članicama trebalo dopustiti izdavanje prigodnih kovanica u čast događaja od velikog nacionalnog ili europskog značaja, dok bi prigodne kovanice koje zajednički izdaju sve države članice čija je valuta euro trebale ostati rezervirane za događaje od najvećeg europskog značaja. Kovanica od 2 eura najprikladniji je apoen za tu svrhu, prvenstveno zbog velikog promjera kovanice i njezinih tehničkih karakteristika koje pružaju odgovarajuću zaštitu od krivotvorenja.
            
         
               (9)
            
            
               Uzimajući u obzir da su eurokovanice u optjecaju u cijelom europodručju, države članice izdavateljice bi se trebale međusobno obavijestiti i obavijestiti Komisiju o nacrtima dizajna za nacionalnu stranu eurokovanica prije planiranog dana izdavanja kako bi se izbjegli neprikladni dizajni. Komisija bi trebala provjeriti usklađenost dizajna s tehničkim zahtjevima ove Uredbe. Nacrti dizajna trebali bi se dostaviti Komisiji dovoljno prije planiranog datuma izdavanja kako bi države članice izdavateljice mogle izmijeniti dizajn ako je to potrebno.
            
         
               (10)
            
            
               Nadalje, trebalo bi utvrditi jedinstvene uvjete za odobravanje dizajna nacionalnih strana eurokovanica kako bi se izbjegao odabir dizajna koji bi se u nekim državama članicama mogli smatrati neprimjerenima. S obzirom na činjenicu da nadležnost za tako osjetljivo pitanje kao što je dizajn nacionalnih strana eurokovanica pripada državama članicama izdavateljicama, provedbene ovlasti trebalo bi dodijeliti Vijeću. Sve provedbene odluke koje na toj osnovi donosi Vijeće bile bi usko povezane s aktima koje Vijeće donosi na temelju članka 128. stavka 2. Ugovora; stoga bi se, kada Vijeće donosi te odluke, suspenzija prava glasa članova Vijeća koji predstavljaju države članice čija valuta nije euro trebala primjenjivati kako je navedeno u članku 139. stavku 4. Ugovora. Postupak bi trebao državama članicama izdavateljicama omogućiti pravodobnu izmjenu dizajna, ako je potrebno.
            
         
               (11)
            
            
               Uredbu (EZ) br. 975/98 trebalo bi stoga na odgovarajući način izmijeniti,
            
         DONIJELO JE OVU UREDBU:
   Članak 1.
   Izmjena Uredbe (EZ) br. 975/98 U Uredbi (EZ) br. 975/98 umeću se sljedeći članci:
   
      „Članak 1.a
      Za potrebe ove Uredbe primjenjuju se sljedeće definicije:
      
                  1.
               
               
                  ‚optjecajne kovanice’ znači eurokovanice namijenjene optjecaju čiji su apoeni i tehničke specifikacije utvrđeni u članku 1.;
               
            
                  2.
               
               
                  ‚redovite kovanice’ znači optjecajne kovanice isključujući prigodne kovanice;
               
            
                  3.
               
               
                  ‚prigodne kovanice’ znači optjecajne kovanice koje su namijenjene sjećanju na posebne događaje kako je navedeno u članku 1.h.
               
            Članak 1.b
      Optjecajne kovanice imaju zajedničku europsku stranu i posebnu nacionalnu stranu.
      Članak 1.c
      1.   Na nacionalnoj strani optjecajnih kovanica ne ponavlja se oznaka apoena kovanice ili bilo kojeg njegova dijela. Ne ponavlja se naziv jedinstvene valute ili njezina dijela, osim ako takva oznaka proizlazi iz upotrebe drugačijeg pisma.
      2.   Odstupajući od odredbi stavka 1., natpis na rubu kovanice od 2 eura može uključivati oznaku apoena, pod uvjetom da se upotrebljavaju samo brojka ‚2’ ili izraz ‚euro’ ili oboje pisano relevantnim pismom.
      Članak 1.d
      Nacionalna strana svih apoena optjecajnih kovanica ima na sebi oznaku države članice izdavateljice u obliku imena države članice ili njegove kratice.
      Članak 1.e
      1.   Nacionalna strana optjecajnih kovanica ima na sebi krug od 12 zvijezda koje u potpunosti okružuju nacionalni dizajn, uključujući oznaku godine i oznaku imena države članice izdavateljice. To ne sprečava da se neki elementi dizajna prošire na krug zvijezda, pod uvjetom da su sve zvijezde jasno i potpuno vidljive. Dvanaest zvijezda prikazuje se kao na zastavi Unije.
      2.   Dizajni za nacionalne strane optjecajnih kovanica odabiru se uzimajući u obzir da su eurokovanice u optjecaju u svim državama članicama čija je valuta euro.
      Članak 1.f
      1.   Dizajni koji se upotrebljavaju za nacionalne strane redovitih kovanica smiju se mijenjati samo jednom u 15 godina, ne dovodeći u pitanje promjene koje su potrebne kako bi se spriječilo krivotvorenje valute.
      2.   Ne dovodeći u pitanje stavak 1., promjene dizajna koji se upotrebljavaju za nacionalne strane redovitih kovanica moguće su ako se promijeni šef države naveden na kovanici. Međutim, privremeno upražnjeno mjesto šefa države ili privremeno obavljanje funkcije šefa države ne daje dodatno pravo na takvu promjenu.
      Članak 1.g
      Države članice izdavateljice ažuriraju nacionalne strane redovitih kovanica kako bi se u potpunosti uskladile s ovom Uredbom do 20. lipnja 2062.
      Članak 1.h
      1.   Prigodne kovanice imaju različit nacionalni dizajn od dizajna koji je na redovitim kovanicama i izdaju se u čast događaja od velikog nacionalnog ili europskog značaja. Prigodne kovanice koje zajednički izdaju sve države članice čija je valuta euro izdaju se samo u čast događaja od najvećeg europskog značaja i njihov dizajn ne dovodi u pitanje moguće ustavne odredbe tih država članica.
      2.   Natpis na rubu prigodnih kovanica jednak je natpisu na rubu redovitih kovanica.
      3.   Nominalna vrijednost prigodnih kovanica može biti samo 2 eura.
      Članak 1.i
      1.   Države članice se prije službenog odobrenja dizajna međusobno obavješćuju o nacrtima dizajna novih nacionalnih strana optjecajnih kovanica, uključujući natpis na rubu, a za prigodne kovanice se obavješćuju o procijenjenom opsegu izdanja.
      2.   Ovlast za odobravanje dizajna za nove ili izmijenjene nacionalne strane optjecajnih kovanica dodjeljuje se Vijeću koje odlučuje kvalificiranom većinom u skladu s postupkom utvrđenom u stavcima od 3. do 7.
      Prava glasa država članica čija valuta nije euro suspendiraju se pri donošenju odluka iz ovog članka.
      3.   Za potrebe stavka 1. država članica izdavateljica podnosi nacrte dizajna optjecajnih kovanica Vijeću, Komisiji i ostalim državama članicama čija je valuta euro u načelu najmanje tri mjeseca prije planiranog datuma izdavanja.
      4.   U roku sedam dana od podnošenja iz stavka 3. svaka država članica čija je valuta euro može obrazloženim mišljenjem koje je upućeno Vijeću i Komisiji uložiti prigovor na nacrt dizajna koji je predložila država članica izdavateljica, ako bi nacrt dizajna vjerojatno izazvao nepovoljne reakcije njezinih građana.
      5.   Ako Komisija smatra da nacrt dizajna ne poštuje tehničke zahtjeve navedene u ovoj Uredbi, dostavlja negativnu ocjenu Vijeću u roku sedam dana od podnošenja iz stavka 3.
      6.   Ako u roku navedenom u stavku 4. odnosno 5. Vijeću nije dostavljeno obrazloženo mišljenje ili negativna ocjena, smatra se da je Vijeće donijelo odluku o odobrenju dizajna sljedećeg dana od dana isteka roka iz stavka 5.
      7.   U svim ostalim slučajevima Vijeće odlučuje bez odlaganja o odobrenju nacrta dizajna, osim ako u roku sedam dana od dostave obrazloženog mišljenja ili negativne ocjene država članica izdavateljica povuče svoj predloženi dizajn i obavijesti Vijeće o namjeri podnošenja novog nacrta dizajna.
      8.   Komisija objavljuje sve relevantne informacije o novim nacionalnim dizajnima optjecajnih kovanica u Službenom listu Europske unije.
      Članak 1.j
      Članci 1.c, 1.d i 1.e te članak 1.h stavak 2.:
      
                  (a)
               
               
                  ne primjenjuju se na optjecajne kovanice koje su izdane ili proizvedene prije 19. lipnja 2012.;
               
            
                  (b)
               
               
                  se tijekom prijelaznog razdoblja koje završava 20. lipnja 2062. ne primjenjuju na dizajne koji su 19. lipnja 2012. već zakonito u upotrebi na optjecajnim kovanicama. Optjecajne kovanice koje su izdane ili proizvedene tijekom tog prijelaznog razdoblja mogu ostati zakonsko sredstvo plaćanja bez vremenskog ograničenja.”
               
            
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Luxembourgu 18. lipnja 2012.
      
         
            Za Vijeće
         
         
            Predsjednica
         
         M. GJERSKOV
         
      
   
   
      (1)  Mišljenje Europskog parlamenta od 22. svibnja 2012. (još nije objavljeno u Službenom listu).
   
      (2)  SL C 273, 16.9.2011., str. 2.
   
      (3)  SL L 9, 14.1.2009., str. 52.
   
      (4)  SL L 139, 11.5.1998., str. 6.